Mari Lauvdal (31) ble brutalt overfalt og forsøkt voldtatt i 2013. Da rettssaken skulle opp i Oslo tingrett to år senere hadde den mistenkte gjerningsmannen rømt fra Norge.

– Jeg husker at han tok tak i håret mitt og så dro han meg ned i bakken. Så dro han meg langs bakken, kanskje 10-15 meter.

En søndagskveld i august 2013 var Mari Lauvdal ute med venner på utestedet Blå på Grünerløkka i Oslo. Der blir hun kontaktet av en ukjent mann som hun gjentatte ganger avviser.

Ved stengetid går hun mot en taxi. Da tar mannen kontakt på ny.

– Da stod vi rett utenfor utestedet, han var litt sånn at han skulle ha med meg hjem og jeg sa «nei, det skjer ikke». Han ble mer og mer ubehagelig.

Se reportasjen øverst i saken!

«Ok, nå kommer du til å dø.»

Mannen drar Mari med seg et stykke bort fra utestedet.

– Det gikk veldig fort. Jeg husker bare at han dro meg med. Så endte vi langs en vegg. Litt bort fra folk, og der var det mørkt. Jeg så lyset og så mennesker lenger borte. Også prøvde jeg jo liksom å rope ut, men da tok han bare kveletak på meg. Da skjønte jeg at jeg var i trøbbel.

Det er her mannen tar tak i håret til Mari, og drar henne med seg lenger ned gangveien, vekk fra lyset og vekk fra folk.

– Og det var rundt da han tok kvelertak igjen og jeg fikk den feelingen at, nei nå handler det ikke så mye om at han skal prøve å ta med meg hjem lenger, nå vil han jo bare drepe. Så det var det, det syke ved det, jeg godtok det på et vis for litt sånn «ok, du har tapt, nå kommer du til å dø».

Mari Lauvdal håper mannen som angrep henne får sin straff. FOTO: ÅSTED NORGE:

Mari klarer å rive seg løs, og løper nedover gangveien. Men den er sperret av på grunn av anleggsarbeid, og hun løper rett i en felle. Mannen tar henne igjen og hun blir lagt i bakken.

«What's going on?»

Før gjerningsmannen rekker å gjøre noe mer, kommer det en mann til som har hørt lyder på andre siden av sperringene.

– Han stod på utsiden av gjerdet og sa «what's going on?». Det jeg husker da er jo at jeg får luft igjen, og han forsvinner. Han klarte å løfte av gjerdet og begynte å løpe. Og da vi etter. Jeg var så sint, jeg var så forbannet. Jeg bare «helvete hell».

Bildene av skadene Mari ble påført. FOTO: Politiet/Legevakten.

Flere har blitt oppmerksomme på hendelsen, og sammen med Mari klarer to personer å ta igjen gjerningsmannen og får lagt ham i bakken.

– Politiet kom med full styrke og tok han med seg. Og jeg ble sendt rett til legevakten. Jeg husker at han som hjalp meg var veldig opptatt av at ingen skulle røre han som hadde gjort dette mot meg, for der var det bevis.

– Særdeles grov vold

Politiet ser svært alvorlig på saken.

Bildene av skadene Mari ble påført. FOTO: Politiet/Legevakten.

– Påtalemyndigheten mener mannen forsøkte å voldta denne kvinnen, og han utførte særdeles grov vold i forbindelse med dette voldtektsforsøket, forteller leder ved seksjon for vold og seksualforbrytelser i Oslo politidistrikt, Kari-Janne Lid til Åsted Norge.

Mannen er tiltalt for voldtektsforsøk og legemsbeskadigelse under særlig skjerpende omstendigheter.

Den 25. januar i 2015 skulle rettssaken opp i Oslo tingrett. Men den tiltalte mannen dukker ikke opp. Politiet vet ikke hvor han befinner seg.

Bildene av skadene Mari ble påført. FOTO: Politiet/Legevakten.

«Jeg er på vei til Mexico.»

– Vi har ingen opplysninger om hans bevegelser. Han har i hvert ikke vært innom Norges grenser, for han har vært etterlyst siden det, forteller politioverbetjent Kari-Janne Lid.

Statsadvokaten beslutter at den tiltalte skal etterlyses i Norge, men han blir ikke etterlyst internasjonalt.

Og mye tyder på at den tiltalte mannen befinner seg i utlandet. Åsted Norge klarer å spore opp mannen og får kontakt med ham på sosiale medier.

Bildene av skadene Mari ble påført. FOTO: Politiet/Legevakten.

Vi spør hvor han befinner seg og ber om et intervju via videolink.

«Jeg er på vei til Mexico.», svarer mannen.

Han oppgir et telefonnummer med landskode til Panama og ber oss kontakte ham på dette nummeret via en annen videochat-tjeneste.

«Kan vi få til et intervju i morgen?»

«Ok.»

«I morgen.», svarer han.

Gjentatte ganger forsøker Åsted Norge og ta kontakt med ham igjen, men mannen svarer ikke lenger på våre henvendelser.

Vurderer etterlysning på nytt

Åsted Norge kom i kontakt med mannen på sosiale medier. Her hevder han at han er på vei til Mexico. I chatten svarer han i utgangspunktet «ja» til et intervju, men når Åsted Norge gjentatte ganger forsøker å få kontakt med mannen på ny får vi ikke kontakt.

Gjentatte ganger har Åsted Norge forsøkt å få en kommentar fra Oslo statsadvokatembeter om hvorfor den tiltalte mannen kun er etterlyst nasjonalt.

Til slutt får vi svar om at det nå, etter Åsted Norge tok kontakt om saken, skal foretas en ny vurdering av saken.

I en epost skriver Statsadvokat Guro Hansson Bull:

«Statsadvokaten har nå vurdert saken på nytt som følge av nye opplysninger i saken, herunder om oppholdssted.»

I tillegg legger Bull til følgende rundt vurderingen om å ikke etterlyse mannen internasjonalt da han ikke møtte opp til rettssaken i 2015:

«Ved vurderingen av om det skal foretas en internasjonal etterlysning vurderes handlingens grovhet, straffebudets strafferamme og andre konkrete forhold (herunder om vedkommende befinner seg for eksempel i Europa eller utenfor) opp mot omkostningene ved pågripelse og utlevering. Det har vært praksis for at dette gjøres i de mest alvorlige sakene slik som drap, svært alvorlige narkotikasaker eller alvorlige fullbyrdede voldtektssaker. Det har ikke vært en generell praksis for at dette gjøres i voldssaker eller ved forsøk på voldtekt. I denne konkrete saken har disse hensynene vært vurdert, og spesielt hadde en også grunn til å tro at den etterlyste kunne returnere til Norge av eget tiltak på grunn av hans tilknytning til Norge.

Påtalemyndigheten ønsker selvsagt å få iretteført saken og har hele tiden hadde en løpende vurdering av situasjonen.»

Mari Lauvdal er oppgitt over situasjonen. Hun vil bli ferdig med saken og håper den tiltalte mannen blir etterlyst internasjonalt, og at han blir tatt slik at han kan bli stilt for retten i Norge.

– Det var veldig kjipt det å vente på en rettssak som du innerst inne visste ikke kom til å skje fordi han hadde stukket av, men jeg går fortsatt å venter på det bare for å komme meg videre.